至喜鋪
作者：陳造
朝代：宋

paragraphs: 外朝走馬息，險絕欲無路。
駔駿蹙萬蹄，勢若敵場赴。
崩騰臨空曠，踠足此小駐。
蕭然一驛傍，爲此數家聚。
川城南山下，邑屋隨指顧。
行人不勝喜，息駕始此處。
跫然愀然意，南北分來去。
我解房州印，初試歷險步。
胡爲亦自得，不作罷爾慮。
鄉心建瓴水，歸夢受風絮。
殘年歸來引，他日遂初賦。
是役固已勞，端復酬夙素。
臨風搔白首，一笑飭徒御。